Meksikada 43 talaba yo‘qolishining bir yilligi norozilik namoyishlari bilan kutib olindi

Meksikada ta’lim sohasidagi islohotlarga norozilik bildirgan 43 talabaning yo‘qolganiga bir yil to‘lishi munosabati bilan minglab odamlar ko‘chalarga chiqdi. Bu haqda 27-sentabr, yakshanba kuni Associated Press agentligi xabar bermoqda.

Namoyishchilar aybdorlarni javobgarlikka tortilishni, shuningdek, prezident Enrike Penya Nyetoning iste’fosini talab qildi. Namoyishga bedarak yo‘qolgan talabalarning ota-onalari yetakchilik qildi. Ular rasmiy tergov natijalariga ishonmayapti va barcha aybdorlarni topishni talab qilib, yangi tergov olib borilishini talab qilmoqda.
Avvalroq namoyishchilar bilan prezident uchrashgan edi. U Meksikadagi barcha yo‘qolishlar bo‘yicha ish olib boradigan yangi maxsus bo‘linmani tashkil etishga va’da berdi. Hukumat ma’lumotlariga ko‘ra, 2007—2015-yillar mobaynida mamlakatda 25 mingdan ortiq odam bedarak yo‘qolgan.